EGCO กู้เงิน 3.08 หมื่นลบ. พัฒนาก่อสร้างโรงไฟฟ้า “น้ำเทิน 1”
EGCO กู้เงิน 3.08 หมื่นลบ. จากธนาคารพาณิชย์ในไทย ใช้พัฒนาก่อสร้างโรงไฟฟ้า "น้ำเทิน 1" เตรียมเดินเครื่อง COD ในปี 65
12 ธ.ค. 2560

นายจักษ์กริช พิบูลย์ไพโรจน์ กรรมการผู้จัดการใหญ่ บริษัท ผลิตไฟฟ้า จำกัด (มหาชน) หรือ EGCO เปิดเผยว่า บริษัท ไฟฟ้า น้ำเทิน 1 จำกัด ซึ่งเอ็กโก กรุ๊ป มีสัดส่วนการถือหุ้น 25% ได้ลงนามในสัญญาข้อตกลงทางการเงินเพื่อพัฒนาและก่อสร้างโครงการโรงไฟฟ้าพลังน้ำ “น้ำเทิน 1” ใน สปป.ลาว กับธนาคารพาณิชย์ในไทย โดยมีมูลค่ารวมทั้งสิ้นประมาณ 934.5 ล้านเหรียญสหรัฐฯ หรือประมาณ 30,800 ล้านบาท
อนึ่ง โครงการโรงไฟฟ้า “น้ำเทิน 1” ตั้งอยู่บนลำน้ำกะดิ่ง แขวงบอลิคำไซ สปป.ลาว มีสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย จำนวน 514.3 เมกะวัตต์ และกับรัฐวิสาหกิจไฟฟ้าลาว จำนวน 130 เมกะวัตต์ ซึ่งสัญญาซื้อขายไฟฟ้าทั้ง 2 ฉบับ มีอายุสัญญา 27 ปี นับจากวันเริ่มเดินเครื่องเชิงพาณิชย์ในปี 65